
Az endoszkópos ultrahang diagnosztikus érzékenysége kiemelkedő a hasnyálmirigy térfoglalások vizsgálatában

Kulcsszavak: endoszkópos ultrahang; EUH; pancreas; malignitás
Bevezetés: A pancreas térfoglaló folyamatai, beleértve a szolid és cystosus léziókat, kiemelt fontosságúak, mivel jelentős diagnosztikus és terápiás terhet rónak az egészségügyi ellátókra. A legkomplexebb diagnosztikus modalitás jelenleg az endoszkópos ultrahang (EUH) vizsgálat, mivel általa lehetőség van morfológiai véleményezésre, valamint cytológiai-, labordiagnosztikai- és molekuláris genetikai mintavételre.
Célkitűzések: Az EUH diagnosztikus érzékenységének vizsgálata pancreas térfoglalásokban.

Módszerek: Magyarországi egyetemi centrum éves EUH vizsgálatainak retrospektív elemzése.

Eredmények: 2022-ben összesen 306 EUH vizsgálatot végeztünk, melyből 119-et (39%) pancreas térfoglalás alapos gyanújának indikációjával. Pancreas térfoglalások során 86 esetben (72%) történt FNA/FNB mintavétel. Nemi megoszlás tekintetében, ebben az indikációban kétszer annyi nőt vizsgáltunk, mint férfit (79:40). A nők átlagéletkora 64 év, míg a férfiaké 66 év volt. Az életkor elosztást tekintve 55 éves életkor felett jelentősen több volt a vizsgált személyek száma (91 vs. 29). Összességében 77 (65%) esetben cystosus-, 42 (35%) esetben szolid térfoglalás került megállapításra. 38 esetben intraductalis papillaris mucinosus neoplasiát (IPMN), 5 esetben mucinosus cystosus neoplasiát (MCN), 9 esetben serosus cystosus neoplasiát (SCN), 25 esetben pedig szimplex cystát véleményeztünk. 43 esetben merült fel a morfológiai sajátosságok alapján malignitás, amely 40 (93%) esetben igazolódott is (9 neuroendocrin tumor, 7 cystosus neoplasia, 23 pancreas adenocarcinoma, valamint 1 metastasis). A malignus morfológai diagnózist 7%-ban cáfolta meg a cytológia. A cytológia által véleményezett dignitást a posztoperatív szövettan 88%-ban erősítette meg. Mindezek alapján, intézetünkben az EUH szenzitivitása 95.2%, specificitása 96.1%, pozitív prediktív értéke 93% és negatív prediktív értéke 97.4% a hasnyálmirigy malignus térfoglalásainak vonatkozásában. 

Következtetések: Az EUH kiemelkedő jelentőséggel bír a hasnyálmirigy térfoglalások diagnosztikájában és differenciálásában, ezáltal a további terápiás út kijelölésében is fontos szerepet játszik.



